December 13. December 13.: Hagyományőrzés mesterfokon
Egészség (166)
gasztronómia (305)
Nem is gondolnánk, mennyi csodát rejteget a Zselici Tájvédelmi Körzet! A Somogy és Baranya megyéket érintő térség jellegzetességeit a patakok, rétek, a gazdag növényvilág és az erdők sokasága adja. Ez a mesebeli, eldugott kis szeglete országunknak ráadásul igazi aktív kikapcsolódási lehetőségeket is kínál - s mindezt a hagyományőrzés, a természettel való együttélés jegyében. Cikkünkben összeszedtünk néhány helyet, ahol kiszakadhatunk egy kicsit a világ zajából.
A Kaposvár szomszédságában fekvő Hajmáson található Szabadidőfarm jól ötvözi a régit és az újat. A farm minden korosztály számára kedvező programokat kínál. Gasztronómiai különlegességekkel, látványpincével, wellness szolgáltatásokkal várja vendégeit. Ételeik alapanyagát a farmon tartott állatok és ott termesztett növények adják. 80 hektáros területükön háztáji gazdaság, horgászatra alkalmas hatalmas tó és számtalan kiránduló útvonal várja az aktívan kikapcsolódni vágyókat.
Hagyományőrző, természetbúvár körutunk következő pontja a Bárdudvarnokon lévő Zsippói Madár -és Élménypark, a zselici lankák ékköve. A falusi hagyományőrző hely 2,5 hektáron terül el. A parkban igazi kánaán várja a gyermekeket: megfigyelhetnek közel 100 madárfajt, pónilovat, csacsit simogathatnak, sőt, akár az igazi indiánsátrat is kipróbálhatják. Mindezek mellett kilátó, néprajzi gyűjtemény, berendezett korhű parasztház és több száz régi használati eszközt bemutató pajta is várja a felfedezni vágyókat.
A hagyományőrzők sorából nem maradhat ki a patcai Katica Tanya sem, hiszen a családi élményközpont egyik missziós célja éppen ez, kiegészítve mindezt a környezettudatosság szem előtt tartásával. A tanyán kül-és beltéri játékok széles tárháza várja a családokat, kicsiket, nagyokat. Az élmények valódi birodalma ez állatfarmmal, vízi játszótérrel, csúszdaparkkal, falabirintussal. Az ifjú látogatók megismerkedhetnek a hagyományos paraszti életforma olyan tipikus tevékenységeivel, mint például a tehénfejés, a tematikus hétvégéken pedig a lovagi kalandoktól a fafaragáson át a korongozásig, számtalan régi mesterséget kipróbálhatunk. Az élményközpont több száz főnek biztosít szállást is, így akár több napra is érkezhetünk kikapcsolódni a smaragdzöld dombok közé.
Az éjjeli baglyok sem fognak unatkozni a Zselicben, hiszen az éjszaka is remek programokkal vár. A Zselici Csillagpark kihagyhatatlan látványosság kezdő égboltvizsgálóknak. Az alacsony szintű fényszennyezés következtében az égboltot szabad szemmel valódi színeiben vehetjük szemügyre. A csillagpark kiváló minőségű távcsövekkel és planetáriummal rendelkezik, melyek segítségével bárki felfedezheti az Univerzum titkait.
Bejegyezte: Balogh Péter dátum: 15:45